Akademia: ‘ŉ Verbintenis met die gemeenskap’Marthinus Visser van Akademia. Foto: Cyril Blackburn Akademia se amptelike bekendstelling van sy nuwe perseel in Centurion is beskryf as die begin van groot dinge vir dié hoëronderwysinstelling, gemeenskapsuniversiteite en Afrikaans. “Alle universiteite het klein begin, met hul eerste gebou en was een keer vyf jaar oud. Ons klink die glasie op meer as ŉ perseel, maar op ŉ fondament waarop ons ŉ toekoms wil bou. Ons beskou onsself as deel van ŉ groter geheel,” het Flip Buys, uitvoerende hoof van Solidariteit, gesê. Piet le Roux, akademiese hoof van Akademia, het Vrydag tydens die bekendstelling gesê dié instelling leen hom tot ŉ verbintenis met die gemeenskap en ŉ oopheid om aktief aanknopingspunte in die internasionale kennisgemeenskap te vind. Le Roux het gesê dít is die belangrike elemente waarop die universiteit gaan fokus, maar met die erkentlikheid aan sy eie lewensbeskoulike vertrekpunte. “Henk Schalekamp, voorsitter van die direksie, sê ons is Afrikaans in ŉ oop, Christelike tradisie. Ons wil graag aktief aanknopingspunte in die internasionale kennisgemeenskap vind en beskou onsself as deel van ŉ groter geheel, maar sonder om onsself in die proses te ontken. Ons wil by Akademia deel van ŉ groter internasionale kennisgemeenskap wees, maar met erkenning aan wie ons is,” het Le Roux gesê. Hy het vertel die universiteit is eintlik ŉ omgekeerde weergawe van baie hoër instellings in Suid-Afrika. “Daar is internasionale vrae oor die aard en wese van die universiteit. Akademia is in ŉ sekere sin nie tradisioneel nie, want ons gebruik die nuutste tegnologie, soos optiese vesel en videokonferensies. Maar die universiteit wil tradisioneel wees in sy idees, sy verhouding met die gemeenskap en die res van die wêreld. In ŉ sekere opsig is ons die teenoorgestelde van baie ander instellings waar daar tradisionele geboue is, maar weggedoen is met die tradisionele idee dat die gemeenskap belangrik is.” Tydens die bekendstelling van die nuwe perseel is ŉ hoeksteenlegging gehou ter ondersteuning van die oprigting van die nuwe universiteit deur die Solidariteit Beweging, Suid-Afrikaanse Akademie vir Wetenskap en Kuns, FAK, ATKV, SAOU en die Afrikaanse Taalraad. Buys het tydens sy toespraak die oprig van ŉ privaatinstelling vergelyk met ŉ resep. “Neem een groot krisis. Pak dit met leierskap en visie. Voeg ŉ paar stewige skote wilskrag by. Versterk die mengsel met kinderlike geloof. Verdun dit met helpmekaar-energie. Klits hope harde werk by. Versoet met ŉ strewe na uitnemendheid. Bak dit in ŉ groot bak vir sowat ŉ dekade met volharding,” het hy verduidelik. Hy het gesê dié resep is een van sukses wat die projek tot dusver soveel laat bereik het. “Die omstandighede kan mens verlam met magteloosheid, of dit kan gebruik word om oplossings te skep. Ons voorouers was gewone mense wat in ongewone omstandighede buitengewone dinge gedoen het. Van ons grootste prestasies was in tye waar ons nie politieke mag gehad het nie, maar gemeenskapskrag. Jy kan met gemeenskapsenergie baie bereik. Ons as gemeenskap kan dit doen – ons het dit al voorheen gedoen en ons kan dit weer doen.” Akademia het tans sewe studiesentrums en meer as 400 studente in twee graad- en etlike diploma- en sertifikaatprogramme dwarsdeur die land. Die Virseker Trust het tydens die bekendstelling van die perseel ŉ tjek ter waarde van R9.3 miljoen aan Akademia geskenk vir verdere uitbreiding en opleiding. Lees ook oor die nuwe kursusse wat Akademia aanbied. Besoek Akademia se webwerf.